Kocea 9
Can ma opoto i kom Icrael pi kwero Lubaŋa
1Pe ibed ki yomcwiny, in Icrael!
Cwinyi pe obed yom macalo rok mukene;
pien in iweko Lubaŋani ci idoko lakwele,
imaro timo kwele pi noŋo lim, wa i laro moyo ducu.
2Laro moyo ki bur koŋo Vino, pe bipitogi,
kono Vino manyen bene biremogi.
3Pe gibibedo i lobo pa Rwot
ento Epraim bidok cen i Ejipt,
dok gibicamo cam ma cik ogeŋo ki Aciria.
4Pe gibiliyo koŋo vino me gitum amata bot Rwot
pe gibiyomo cwinye ki gitum megi.
Mugati megi bibedo calo mugati pa jo ma kwero cola;
jo ducu ma gucamo gudoko keni.
Pien kwongi bibedo me lanek kec keken,
pe myero gikel wa i ot pa Rwot.
5Wubitimo gin aŋo i nino madit ma giciko pire,
ki i nino madit me woro Rwot?
6Koŋ inen ka gicito wa i lobo Aciria,
jo Ejipt aye bicokogi kacel, Mempic aye biyikogi.
Jamigi ducu me ryal ma yomo cwinygi,
doo bimayo woko,
okuto bitwi wa i odigi.
7-Kare me keto can doŋ obino,
kare me culo adwoggi me bal doŋ oromo;
Icrael biŋeyo.
Lanebi en aye dano ma lamiŋ,
dano ma tye ki Cwiny pa Lubaŋa odoko lapoya,
pi bal mewu madwoŋ
ki adagadaga madwoŋ.
8Lanebi en aye lakur-piny pa Epraim,
ma gin jo pa Lubaŋana,
ento giciko owic pa ladwar i waŋayone ducu,
ki adagadaga tye i ot pa Lubaŋane.
9-Gin gudonyo i bal matut twatwal,
macalo i kare me Gibea.
En bipo pi tim megi maraco-ni,
dok biketo can i komgi pi bal megi.
10-I kare ma yam anoŋo Icrael,
acob kome macalo nyig olok ma, i tim.
Con aneno kwarowu obedo calo nyig oduro ma ocako cek aceka.
Ento ka cen guo i Baal-peor,
ci gucako mine kengi bot cal jogi,
omiyo gudoko gin ma cwiny dano dagi
ma tom ki gin ma gin gimaro.
11Deyo pa Epraim biket woko ata,
macalo winyo ma twarre,
nywal bibedo pe,
wa gamo ic bibedo pe
ki doŋo ic bene pe.
12Dok kadi bed gupit litinogi,
abityekogi woko ducu, mo pe bidoŋ
I kare ma abia woko ki botgi,
gibineno can madit twatwal!
13Dok litino pa Epraim, kit macalo anenogi kwede,
gibinekogi woko macalo lee tim;
Epraim myero ocwal litino awobene bot lunekgi.
14Migi ba, ai Rwotibimiyogi gin aŋo kaa? Migi poto ic,
ki tunogi obed mutwo libeŋ.
15Racgi ducu tye i Gilgal,
ka ma yam cwinya ocako kwerogi iye.
Pi gin maraco ma gubedo ka timone,
abiryemogi woko ki i oda.
Pe dok abimarogi matwal;
rwodigi ducu gubedo jo ma lujemo.
16Epraim rom ki yat ma doŋ gireto woko piny,
ma lwite oner woko, pe doŋ binyako nyige.
Dok kadi bed ginywal,
abineko litinogi ma gimaro-ni woko.
17Lubaŋana bibayogi woko
pien gukwero winyo lokke;
gibibedo lumalgaŋ i kin rok ducu.